ai4bharat/Pralekha huggingface dataset:
PIB Headquarters
நாட்டின் காலணி ஏற்றுமதியில் 60% பங்கு வகிக்கும் தமிழகம்
தமிழ்நாட்டில் காலணி உற்பத்தி தொழிற்சாலைகளில் ஆண்டுதோறும் 25,000 வேலைவாய்ப்புகள்
கிண்டியில் உள்ள மத்திய காலணி பயிற்சி நிலையத்தில் எஸ்சி/எஸ்டி மாணவர்களுக்கு இலவச பயிற்சி
மத்திய பயிற்சி நிலையத்தில் பயிற்சி பெறும் அனைத்து மாணவர்களுக்கும் உடனடி வேலைவாய்ப்பு
இந்தியாவிலிருந்து ஏற்றுமதி செய்யப்படும் காலணிகளில் 60% தமிழ்நாட்டில்தான் உற்பத்தி செய்யப்படுவதாக சென்னை கிண்டியில் உள்ள மத்திய காலணி பயிற்சி நிலையத்தின் இயக்குநர் திரு. கே. முரளி தெரிவித்துள்ளார்.
சென்னையில் இன்று செய்தியாளர்களைச் சந்தித்த அவர், திறன் மேம்பாட்டில் மத்திய காலணி பயிற்சி நிலையத்தின் சமீபத்திய சாதனைகளை எடுத்துரைத்தார். காலணி உற்பத்தி சார்ந்த தொழில் நிறுவனங்களில் ஆண்டுதோறும் சுமார் 25,000 வேலைவாய்ப்புக்கள் உருவாகிறது என, அண்மையில் மேற்கொள்ளப்பட்ட ஆய்வுகள் மூலம் தெரியவந்துள்ளதாக அவர் கூறினார். மத்திய காலணி பயிற்சி நிலையத்தில் பயிற்சி பெறும் அனைத்து மாணவர்களும், பயிற்சியை முடித்தவுடன் உடனடி வேலைவாய்ப்பு பெறுவதாகவும் அவர் குறிப்பிட்டார். எஸ்சி/எஸ்டி விண்ணப்பதாரர்களுக்கு அனைத்து பயிற்சிகளும் இலவசமாக அளிக்கப்படுவதாகவும் திரு. கே. முரளி தெரிவித்தார். கிருஷ்ணகிரியில் புதிதாக உற்பத்தியை தொடங்க, திட்டமிட்டுள்ள ஒரு தனியார் காலணி தயாரிப்பு நிறுவனம் மட்டும் திறன் பயிற்சி பெற்ற 10,000 தொழிலாளர்களை பணியில் அமர்த்தவுள்ளது. மேலும் இத்துறையில் ஏற்படும் வேலைவாய்ப்பு நிலவரம் குறித்து மத்திய காலணி பயிற்சி நிலையம் 2 அல்லது 3 மாதங்களுக்கு ஒருமுறை ஆய்வு நடத்துவதாகவும் அவர் குறிப்பிட்டார். மற்ற பாடப்பிரிவுகளைச் சேர்ந்த பட்டதாரிகளும் மத்திய காலணி பயிற்சி நிறுவனத்தால் வழங்கப்படும் ஏதாவது ஒரு பயிற்சி வகுப்பில் சேர்ந்து வேலைவாய்ப்பு பெறலாம் என்றும் அவர் தெரிவித்தார்.
நிறுவனத்தால் வழக்கமாக வழங்கப்படும் நீண்டகால, குறுகியகால மற்றும் பகுதி நேர பயிற்சிகள் தவிர, பல்வேறு மத்திய, மாநில அரசு நிறுவனங்களுடன் பங்குதாரராக இணைந்து வேலைவாய்ப்பற்ற இளைஞர்கள் மற்றும் காலணி தொழிலில் ஈடுபட்டுள்ள முறையான பயிற்சி பெறாத தொழிலாளர்களுக்கும் பயிற்சி அளிப்பதாக அவர் தெரிவித்தார். தமிழ்நாடு திறன் மேம்பாட்டுக்கழகம்தான் மத்திய காலணி பயிற்சி நிறுவனத்தின் முக்கிய பங்குதாரராக உள்ளது. கடந்த 3 ஆண்டுகளில், தமிழ்நாடு திறன் மேம்பாட்டுக்கழகமும், மத்திய காலணி பயிற்சி நிறுவனமும் இணைந்து, 70% பெண்கள் உட்பட 10,000 பேருக்கு பயிற்சி அளித்துள்ளன.
அனைத்து மாவட்டங்களிலும் காலணி தயாரிப்பு தொழிலில் திறன் பயிற்சி பெற்ற தொழிலாளர்களை உருவாக்கி, வேலைவாய்ப்பு வழங்கும் நோக்குடன், சென்னை மட்டுமின்றி, பல்வேறு மாவட்டங்களிலும் மத்திய காலணி பயிற்சி நிறுவனம், திறன் பயிற்சிகளை அளித்து வருகிறது. இந்நிறுவனத்தால் வழங்கப்படும் 7 முக்கிய பயிற்சிகளில், ஒரு பிரிவைச் சேர்ந்த மாணவர்கள் 6 மாத பயிற்சிக்காக லண்டனுக்கு அனுப்பி வைக்கப்படுகின்றனர்.
பல்வேறு அம்சங்களையும் கருத்தில் கொண்டு, தமிழ்நாடு திறன் மேம்பாட்டுக்கழகம், மத்திய காலணி பயிற்சி நிறுவனத்தை “சிறந்த பயிற்சி நிறுவனமாக” மத்திய காலணி பயிற்சி நிறுவனத்தை தேர்வு செய்துள்ள மத்திய காலணி பயிற்சி நிறுவனத்தால் வழங்கப்படும் பல்வேறு பயிற்சிகள் மற்றும் சேவைகள் குறித்த விவரங்களை அறிந்து கொள்ள www.cftichennai.in என்ற இணையதளத்தை காணவும்.
குடியரசுத் துணைத் தலைவர் செயலகம்
மக்களுடன் அரசுக்கு நெருக்கத்தை ஏற்படுத்துவதே அரசு மக்கள் தொடர்பு அதிகாரிகளின் முக்கிய பங்களிப்பாக இருக்க வேண்டும் – குடியரசு துணைத் தலைவர்
நல்லாட்சி நடத்துவதற்கு வலுவான மக்கள் தொடர்பின் பங்களிப்பு அவசியம் என்று வலியுறுத்தியுள்ள குடியரசு துணைத்தலைவர் திரு எம். வெங்கய்யா நாயுடு, அரசின் கொள்கைகள் மற்றும் திட்டங்கள் குறித்த தகவல்களை உள்ளூர் மொழிகளில் குறித்த காலத்திற்குள் கொண்டு சேர்ப்பதன் மூலம், மக்களுக்கு அதிகாரமளிக்க பாடுபடவேண்டும் என அரசு மக்கள் தொடர்பு அதிகாரிகளைக் கேட்டுக் கொண்டுள்ளார்.
இந்திய தகவல் பணி  2020 அணியைச் சேர்ந்த பயிற்சி அதிகாரிகளுடன் ஐதராபாதில் உள்ள தமது இல்லத்தில் இன்று  கலந்துரையாடிய குடியரசு துணைத்தலைவர், அரசுக்கும் குடிமக்களுக்கும் இடையிலான இடைவெளியை அகற்றுவதில் அரசு மக்கள் தொடர்பு அதிகாரிகள் முக்கிய பங்காற்ற வேண்டும் என்றார்.
அரசின் பல்வேறு திட்டங்கள் குறித்து, மக்களுக்கு எளிமையான மற்றும் தெளிவான மொழியில் எடுத்துக் கூறினால், அவர்கள் அதன் பலன்கள் மற்றும் அரசின் நடவடிக்கைகளை மேம்பட்ட வகையில் புரிந்து கொள்ள முடியும் என்றும் அவர் தெரிவித்தார். இது வெளிப்படைத்தன்மைக்கு வழிவகுக்கும் என்றும் அவர் குறிப்பிட்டார்.
அரசின் தகவல் தொடர்பு சேவையில், உறுதி செய்யப்பட்ட தகவல்களை வெளியிடுவது அவசியம் என்று சுட்டிக்காட்டிய குடியரசு துணைத்தலைவர், தவறான தகவல்கள் மற்றும் போலிச் செய்திகளை எதிர்த்துப் போராடுவதில் தகவல் பணி அதிகாரிகள், கவனம் செலுத்த வேண்டும் எனவும் கேட்டுக் கொண்டார். சக்தி வாய்ந்த ஆயுதமாக திகழும் ஊடகத்தை, பொறுப்புடன் பயன்படுத்தி, விரும்பிய மாற்றத்தை ஏற்படுத்த வேண்டும் எனவும் அவர் வலியுறுத்தினார்.
உயர்வாக சிந்தித்து பெரிய அளவில் கற்பனை செய்து கடினமாக உழைப்பதுடன் ஒழுக்கத்தையும் கடைப்பிடித்தால் வாழ்க்கையில் வெற்றியடையலாம் என்பதே தமது தாரக மந்திரம் என்றும் திரு வெங்கய்யா நாயுடு தெரிவித்தார்.
(Visitor Counter : 193
பிரதமர் அலுவலகம்
தாயின் ஆசீர்வாதங்களுக்காக பிரதமர் அனுபம் கெர்- ஜிக்கு நன்றி தெரிவித்தார்
திரு அனுபம் கெரின் தாயார் வழங்கிய ஆசிகளுக்காக பிரதமர் திரு நரேந்திர மோடி நன்றி தெரிவித்தார். திரு அனுபெம் கேர் , பிரதமரை சந்தித்து, பிரதமருக்கு தனது தாயார் வழங்கிய ஒரு ருத்ராக்ஷ மாலையை இன்று வழங்கினார்.
பிரதமர் விடுத்துள்ள டுவிட்டர் செய்தியில்:
"மிக்க நன்றி @AnupamPKher ஜி. மரியாதைக்குரிய தங்களது தாயார் மற்றும் நாட்டுமக்களின் ஆசீர்வாதமே என்னை நாட்டிற்கு சேவை செய்யத் தூண்டுகிறது" என்று கூறியுள்ளார்
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:https://pib.gov.in/PressReleasePage.aspx?PRID=1819441
(
பெட்ரோலியம் மற்றம் இயற்கை எரிவாயு அமைச்சகம்
புதுதில்லியில் நடைபெற்ற 16-ஆவது சர்வதேச எரிசக்தி அமைப்பின் அமைச்சர்கள்நிலை மாநாட்டு நிறைவுவிழாவில் பெட்ரோலியத்துறை அமைச்சர் திரு தர்மேந்திர பிரதான் உரை
பல்வேறு நாடுகளின் எரிசக்தி அமைச்சர்கள் சர்வதேச அமைப்புகளின் தலைவர்கள், தலைமை நிர்வாகஅதிகாரிகள் ஒரே இடத்தில் கூடி விவாதிப்பது உண்மையிலேயே சிறப்பு வாய்ந்த அரிய நிகழ்வாகும். இத்தகைய ஒரு கூட்டம், சர்வதேச எரிசக்தி அமைப்பு ஏற்படுத்திக் கொடுத்த நடுநிலையான தளத்தில் நடப்பதன் மூலம், சர்வதேச எரிசக்தி குறித்த விவாதங்கள் செழுமை அடைவதுடன், நல்ல பலன் விளைவிக்கக் கூடிய, நடைமுறைகளைச் செயல்படுத்துவதில் கவனம் செலுத்த முடியும்.
எரிசக்தி ஆதாரத் தோற்றம் வேகமாக மாறிவரும் இந்தச் சிக்கலான தருணத்தில், மீளமுடியாத மாற்றங்களைக் கொண்டுவருவது குறித்த வழிமுறைகளை ஆராய்ந்துவருகிறோம். தொழில்நுட்பச் சீர்குலைவுகள், புதிய வழிமுறைகளைக் காணுதல், வர்த்தகம் மற்றும் முதலீட்டு நடைமுறைகளில் மாற்றங்கள், புவி அரசியல், பருவநிலை மாற்றப் பிரச்சினைகள் ஆகியவற்றின் தாக்கத்தை மதிப்பிட வேண்டிய ஒரு கட்டத்தில் நாம் நிற்கிறோம்.
பிரதமர் திரு. நரேந்திர மோடி, எரிசக்தி அணுகுமுறை, எரிசக்தித் திறன், எரிசக்தி நிலைத்தன்மை, எரிசக்திப் பாதுகாப்பு ஆகிய நான்கு தூண்கள் குறித்துக், குறிப்பிட்டார். எண்ணெய் மற்றும் வாயு ஆகியவை வர்த்தகப் பொருட்களாக உள்ளபோதிலும், அவை அவசியமானவையாகவும் உள்ளன என்று அவர் தெரிவித்தார். எண்ணெய்த் துறையில் உற்பத்தியாளர் மற்றும் நுகர்வோரின் சமமான நலன்களைப் பேணும் வகையில், பொறுப்பு மிக்க நியாயமான, அடிக்கடி மாறுவதற்குப் பதிலாக, நிலையான விலைநிர்ணயம் உலகுக்குத் தேவைப்படுகிறது. உற்பத்தியாளர்கள் மற்றும் நுகர்வோருக்கு இடையே பரஸ்பர ஒத்துழைப்புடன் கூடிய உறவு தேவை என்று பிரதமர் வலியுறுத்தினார். எரிசக்தி தொடர்பான பிரச்சினைகளில் சர்வதேசக் கருத்தொற்றுமையை ஏற்படுத்த, சர்வதேச எரிசக்தி அமைப்பு உருவாக்கிக் கொடுத்துள்ள நடுநிலையான தளம் மிகவும் பொருத்தமான சரியான இடமாகும்.
எரிசக்திக்கு எரிபொருள் வளர்ச்சி அவசியமாகும். வளர்ச்சிக்கு எரிபொருள் மேம்பாடு முக்கியமாகும். மேம்பாடு மக்களின் வாழ்க்கைத் தரத்தை உயர்த்த வேண்டும். இதன் மூலம் உலகத்தை மிகவும் மகிழ்ச்சியான, வாழ்வதற்கு ஏற்ற, மிக நியாயமான இடமாக உருவாக்க வேண்டும்.
ஹைட்ரோ கார்பன் தொழிலில், உண்மையான ஆற்றலை வெளிக் கொணர, தொழில்நுட்பம், வள ஆதாரம், மனிதச் சக்தி ஆகியவற்றில் தொடர்ச்சியான மூலதனம் தேவையாகும். இந்திய ஹைட்ரோ கார்பன் தொழில்துறையில் முதலீடுகள் வரவேற்கப்படுகின்றன என்பதைத் தெரிவிக்க விரும்புகிறேன். இந்தியாவில் பெரிய, நடுத்தர, சிறிய தொழில்களை உள்ளடக்கிய அனைத்து தொழில்துறைகளிலும் முதலீடுகளையும், தொழில்நுட்பம், ஆராய்ச்சி மற்றும் மேம்பாட்டு ஒத்துழைப்புகளையும் முதலீட்டாளர்களிடம் நாங்கள் வரவேற்கிறோம்.
மேலும் விவரங்களுக்கு www.pib.nic.in என்ற இணையதளத்தைப் பார்க்கவும்.
-------
(Visitor Counter : 107
அறிவியல் மற்றும் தொழில்நுட்பத்துறை
உலகளாவிய அறிவியல் மற்றும் தொழில்நுட்ப கூட்டாண்மைகளில் இந்தியா முக்கிய நாடு
உலகளாவிய அறிவியல் மற்றும் தொழில்நுட்ப கூட்டாண்மைகளில் இந்தியா முக்கிய நாடாக உருவெடுத்துள்ளது.
உத்தரகாண்ட் நைனிடால் பகுதியில் உள்ள தேவாஸ்தல் என்ற இடத்தில் உலகத் தரத்திலான 3.6 மீட்டர் ஆப்டிக்கல் தொலைநோக்கி மையம் அமைக்கப்பட்டுள்ளது. விண்வெளியில் நிகழும் காஸ்மிக் கதிர்கள், காமா கதிர்கள், நட்சத்திரங்கள் வெடிப்பு போன்ற சம்பவங்களை கண்காணிப்பதில், இந்த ஆப்டிக்கல் தொலை நோக்கி மையம் உலகளாவிய முக்கியத்துவம் பெற்றுள்ளது.
பல திசைகளில் திருப்பக் கூடிய, ஆசியாவின் மிகப் பெரிய தொலை நோக்கி மையமாக இது உள்ளதால், உலகின் பல நாடுகளில் இருந்தும், விஞ்ஞானிகள் இங்கு வந்து ஆய்வு பணிகளில் ஈடுபடுகின்றனர்.
கடந்த 2015ம் ஆண்டு, 20 நாடுகளுடன் கூட்டு சேர்ந்து உருவாக்கப்பட்ட புதுமை கண்டுபிடிப்பு திட்டத்திலும், இந்தியா முக்கிய பங்காற்றுகிறது.
ஸ்மார்ட் கிரிட்ஸ் திட்டத்தின் கீழ், 9 ஆராய்ச்சி மற்றும் மேம்பாட்டு திட்டங்களுக்கு இந்தியா நிதியளிக்கிறது. இதில் 17 இந்திய நிறுவனங்கள், 22 வெளிநாட்டு நிறுவனங்கள், 15 தொழிற்சாலைகள் மற்றும் 8 புதுமை கண்டுபிடிப்பாளர்கள் ஈடுபட்டுள்ளனர்.
கட்டிடங்களில் குறைவான செலவில் குளிரூட்டும் மற்றும் வெப்பமூட்டும் வசதிகளை ஏற்படுத்தும் 3 ஆராய்ச்சி மற்றும் மேம்பாட்டு திட்டங்களையும் இந்தியா தொடங்கியுள்ளது. 50 இந்திய நிறுவனங்கள், 15 வெளிநாட்டு நிறுவனங்கள் மற்றும் 20 தொழிற்சாலைகள் ஈடுபட்டுள்ள 40 ஆராய்ச்சி மற்றும் மேம்பாட்டு திட்டங்களுக்கும் இந்தியா உதவுகிறது.
கட்டிடங்களில் குறைவான செலவில் வெப்பம் மற்றும் குளிரூட்டும் வசதிகளை ஏற்படுத்தும் திட்டங்களில் அறிவியல் மற்றும் தொழில்நுட்பத்துறை தீவிரமாக ஈடுபட்டுள்ளது.
புதிய மற்றும் வளர்ந்து வரும், அறிவியல் துறைகளிலும், உலகளாவிய அறிவியல் தலைமையை விரிவுபடுத்த, செயற்கை நுண்ணறிவுவின் உலகளாவிய கூட்டாண்மையிலும் இந்தியா இணைந்துள்ளது.
இதன் மூலம் பொறுப்பான மற்றும் மக்கள் மைய வளர்ச்சி திட்டங்கள் மற்றும் செயற்கை நுண்ணறிவு பயன்பாட்டுக்கு இந்தியா உதவும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1699882
(Visitor Counter : 176
வணிகம் மற்றும் தொழில்துறை அமைச்சகம்
உலக வர்த்தக நிறுவனத்தின் சீர்திருத்தங்களில் இணைந்து பணியாற்ற இந்தியாவும் ஐரோப்பிய ஒன்றியமும் உறுதியேற்பு
அனைத்து விஷயங்களிலும் ஒன்றிணைந்து, நடைபெற்று வரும் இந்திய- ஐரோப்பிய ஒன்றிய தடையில்லா வர்த்தக ஒப்பந்த பேச்சு வார்த்தைகளை விரைவுப்படுத்த வேண்டியதன் அவசியத்தை மத்திய வர்த்தகம், தொழில்துறை, நுகர்வோர் விவகாரங்கள், உணவு, பொது விநியோகம் மற்றும் ஜவுளித்துறை அமைச்சர் திரு பியூஷ் கோயல் மற்றும் ஐரோப்பிய வர்த்தக ஆணையர் திரு வால்டிஸ் டாம்ப்ரோவ்ஸ்கிஸ் ஆகியோர் வலியுறுத்தியுள்ளனர். இந்திய-ஐரோப்பிய ஒன்றிய வர்த்தகம் மற்றும் தொழில்நுட்ப கவுன்சிலின் முதலாவது அமைச்சகங்கள் அளவிலான கூட்டத்திற்கு இடையே நடைபெற்ற இருதரப்பு பேச்சுவார்த்தையின் போது இந்த விஷயம் குறித்து ஆலோசிக்கப்பட்டது. இரு நாடுகளின் உயர் அதிகாரிகளும் இந்தக் கூட்டத்தில் கலந்து கொண்டனர்.
இரு நாடுகளுக்கு இடையே உள்ள நீண்ட கால கூட்டணியை நினைவுகூர்ந்த தலைவர்கள், ஜனநாயகம் மற்றும் விதிகளின் அடிப்படையிலான சர்வதேச அமைப்புமுறையில் கொண்டுள்ள உறுதிப்பாட்டை வலுப்படுத்துவதற்கு இரண்டு நாடுகளும் இணைந்து பணியாற்ற வேண்டும் என்று வலியுறுத்தினார்கள். சர்ச்சைகளைத் தீர்க்கும் அமைப்புமுறை, வேளாண்மை மற்றும் மீன்பிடி துறைக்கான மானியங்கள், மின்னணு வர்த்தக சட்டவரைவை மற்றும் உள்நாட்டு சட்டங்கள் உள்ளிட்ட உலக வர்த்தக நிறுவனத்தின் பொதுவான சீர்திருத்தங்களுக்கு அதிக முன்னுரிமை அளிக்கவும் இரு நாடுகளும் இசைவு தெரிவித்தன. வரவிருக்கும் உலக வர்த்தக நிறுவனத்தின் அமைச்சகங்கள் அளவிலான உச்சிமாநாட்டில் ஆக்கபூர்வமான தீர்வுகள் எழுவதற்கு தங்களது கூட்டுமுயற்சி உறுதுணையாக இருக்கும் என்ற தங்களது நம்பிக்கையை தலைவர்கள் வெளிப்படுத்தினார்கள்.
இருதரப்பு பேச்சு வார்த்தைக்குப் பிறகு நடைபெற்ற பணிக்குழுக் கூட்டத்திற்கு திரு பியூஷ் கோயலும், திரு வால்டிஸ் டாம்ப்ரோவ்ஸ்கிஸ்சும் தலைமை வகித்தார்கள். வர்த்தகம், முதலீடு மற்றும் நெகிழ்தன்மைமிக்க விநியோக சங்கிலிகள் குறித்த இந்த பணிக்குழுக் கூட்டத்தில் இந்தியா மற்றும் ஐரோப்பிய ஒன்றியத்தின் பங்குதாரர்கள் கலந்து கொண்டனர்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://pib.gov.in/PressReleasePage.aspx?PRID=1924405
(
சமூக நிதி மற்றும் அதிகாரமளித்தல் அமைச்சகம்
முதியோர் குறித்த அறிக்கை 2023, இந்தியாவில் முதியோர் பராமரிப்பு குறித்த முக்கியமான நுண்ணறிவுகளை வெளிப்படுத்தியுள்ளது
யு.என்.எஃப்.பி.ஏ  இந்தியா, சர்வதேச மக்கள்தொகை அறிவியல் நிறுவனத்துடன்  இணைந்து மிகவும் எதிர்பார்க்கப்பட்ட இந்தியாவின் முதியோர் குறித்த அறிக்கை 2023-ஐ வெளியிட்டது. இந்த அறிக்கை இந்தியாவில் முதியோர் பராமரிப்பைச் சுற்றியுள்ள சவால்கள், வாய்ப்புகள் மற்றும் நிறுவனப் பதில்களை வெளிச்சம் போட்டுக் காட்டுகிறது, ஏனெனில் இந்தியா, வயதானவர்கள் மக்கள் தொகையை நோக்கி செல்கிறது.
இந்த அறிக்கையை சமூக நீதி மற்றும் அதிகாரமளித்தல் அமைச்சகத்தின்  செயலாளர் திரு சவுரப் கார்க் மற்றும் யு.என்.எஃப்.பி.ஏ இந்தியா பிரதிநிதியும் பூட்டானின் இயக்குநருமான திருமதி ஆண்ட்ரியா எம்.வோஜ்னர் ஆகியோர் கூட்டாக வெளியிட்டனர்.
இந்தியாவில் உள்ள வயதான நபர்களின் வாழ்க்கை நிலைமைகள் மற்றும் நலன் குறித்த முழுமையான ஆய்வை இந்த அறிக்கை பிரதிநிதித்துவப்படுத்துகிறது. இது 2017-18, இந்திய மக்கள் தொகைக் கணக்கெடுப்பு, இந்திய அரசின் மக்கள்தொகைக் கணிப்புகள்  மற்றும் ஐக்கிய நாடுகள் பொருளாதார மற்றும் சமூக விவகாரத் துறையின் உலக மக்கள்தொகை வாய்ப்புகள் 2022 ஆகியவற்றிலிருந்து கிடைக்கும் சமீபத்திய தரவுகளைப் பயன்படுத்தி சமீபத்திய கண்ணோட்டத்தை வழங்குகிறது.
" நமது வயதான மக்களுக்கு ஆரோக்கியமான, கண்ணியமான மற்றும் நிறைவான வாழ்க்கையை வாழத் தேவையான கவனிப்பு மற்றும் ஆதரவு கிடைப்பதை உறுதி செய்வது அவசியம்" என்று சமூக நீதி மற்றும் அதிகாரமளித்தல் அமைச்சகத்தின்  செயலாளர் திரு சவுரப் கார்க் கூறினார். இந்த இலக்கை அடைவதற்கான மதிப்புமிக்க வரைபடத்தை அறிக்கை வழங்குகிறது, மேலும் அதன் பரிந்துரைகளை செயல்படுத்த அனைத்து பங்குதாரர்களும் ஒன்றிணைந்து செயல்பட வேண்டும் என்று நான் கேட்டுக்கொள்கிறேன்" என்று அவர் கூறினார்.
அறிக்கையின் முக்கியக் கண்டுபிடிப்புகள் வயதானவர்களின் நல்வாழ்வு தொடர்பான பலவிதமான பகுப்பாய்வுகளை உள்ளடக்கியது, அவற்றுள்:
முதியோர்களின் தனித்துவமான சுகாதாரத் தேவைகளைப் பூர்த்தி செய்வதற்காக முதியோர் கவனிப்பை மேம்படுத்துதல்.
முதியோர்களின் சுகாதாரம், நிதி மேம்பாடு மற்றும் திறன் மேம்பாடு தேவைகளை நிவர்த்தி செய்யும் பல அரசாங்க திட்டங்கள் மற்றும் கொள்கைகள்.
சமூக அடிப்படையிலான நிறுவனங்கள் கணினி மற்றும் இணைய பயன்பாட்டு அமர்வுகள் மூலம் டிஜிட்டல் அதிகாரமளித்தலில் தீவிரமாக ஈடுபட்டுள்ளன.
முதியோர் நலனுக்கான கொள்கைகளை வகுப்பதற்காக அர்ப்பணிக்கப்பட்ட அமைச்சுக் குழுக்கள்.
மகிழ்ச்சியான முதுமைக்கான கார்ப்பரேட் முயற்சிகள், சமூக உதவி, முதியோர் இல்லங்கள் மற்றும் முதியோர் துஷ்பிரயோக விழிப்புணர்வு பிரச்சாரங்கள்.
முழுமையான அறிக்கை 2023 ஐ அணுக [வலைத்தள இணைப்பு] பார்க்கவும்.
இணையத்தளம் - https://india.unfpa.org/en

ANU/AP/PKV/KRS
(Visitor Counter : 64
தகவல் மற்றும் ஒலிபரப்பு அமைச்சகம்
ஒலிபரப்பாளர்களுக்கான ஒலிபரப்பு சேவை இணையதளத்தை திரு அனுராக் தாக்கூர் தொடங்கி வைத்தார்
மத்திய தகவல் ஒலிபரப்பு மற்றும் இளைஞர் நலன் & விளையாட்டுத்துறை அமைச்சர் திரு அனுராக் சிங் தாக்கூர், புதுதில்லியில் இன்று ஒலிபரப்பு சேவை இணையதளத்தை தொடங்கி வைத்தார், இது ஒலிபரப்புத்துறையில் தொழில் தொடங்குவதை எளிதாக்கும் நடவடிக்கையில் புதிய அத்தியாயத்தைப் படைக்கும். ஒலிபரப்பாளர்கள் பல்வேறு வகையான உரிமங்கள், அனுமதி, பதிவுகளுக்காக விண்ணப்பிக்கும் நடவடிக்கையை விரைவுப்படுத்த இந்த ஒலிபரப்பு சேவை இணையதளம் விரைவுப்படுத்தும்.
நிகழ்ச்சியில் பேசிய திரு அனுராக் தாக்கூர், அரசின் நடைமுறைகளில் வெளிப்படைத்தன்மையை ஏற்படுத்த நவீன தொழில்நுட்பங்களை பயன்படுத்தி, மேலும் பொறுப்புடையதாக மாற்ற அரசு பல்வேறு நடவடிக்கைகளை மேற்கொண்டு வருவதாக கூறினார். விண்ணப்பங்கள் பல்வேறு பிரிவுகளின் அனுமதிக்காக எடுத்துக்கொள்ளப்படும் நேரத்தை இந்த இணையதளம் பெருமளவு குறைக்கும் அதே நேரத்தில், விண்ணப்பதாரர்கள் தங்களது விண்ணப்பத்தின் நிலையை அறிந்து கொள்ளவும் உதவிகரமாக இருக்கும். மேலும் மனிதத் தலையீடுகளை தவிர்ப்பதோடு அமைச்சகத்தின் திறனை அதிகரிப்பதுடன் தொழில் தொடங்குவதை எளிதாக்குவதில் பெரும் முன்னேற்றமாக கருதப்படுகிறது.
தனியார் செயற்கைக் கோள் தொலைக்காட்சி அலைவரிசைகள், டெலிபோர்ட் பயன்பாட்டாளர்கள், எம் எஸ் ஓ-க்கள் , சமுதாயம் மற்றும் தனியார் வானொலி அலைவரிசை, நடத்துவோருக்கான சேவைகளை, டிஜிட்டல் இந்தியா திட்டத்தின் கீழ் ஒரே குடையில் வழங்குவதாக இந்த இணையதளம் இருக்கும் என்றும் திரு அனுராக் தாக்கூர் தெரிவித்தார். மேலும். ‘குறைந்தபட்ச அரசு, அதிகபட்ச ஆளுகை’ என்ற பிரதமர் திரு நரேந்திர மோடியின் தாரக மந்திரத்தை நிறைவேற்றுவதாக இந்த இணையதளம் திகழும் என்றும் அவர் குறிப்பிட்டார். மேலும், தொழில் சூழலை மேம்படுத்தி ஒட்டுமொத்த ஒலிபரப்புத்துறைக்கு அதிகாரம் அளிப்பதோடு, 900-க்கும் மேற்பட்ட செயற்கைக்கோள் தொலைக்காட்சி அலைவரிசைகள், 70 டெலிபோர்ட் ஆபரேட்டர்கள், 1,700 பல்வகை சேவை ஆபரேட்டர்கள். 350 சமுதாய வானொலி நிலையங்கள், 380 தனியார் பண்பலை அலைவரிசைகளுக்கு நேரடியாக பலனளிக்கும் என்றும் மத்திய அமைச்சர் திரு அனுராக் தாக்கூர் தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1813176
-----
(
பிரதமர் அலுவலகம்
உத்வேகத்தைத் தொடர்வோம், விளையாட்டுத் துறையில் பிரகாசிக்க நமது இளைஞர்களை ஊக்குவிப்போம்: பிரதமர்
உத்வேகத்தைத் தொடர்வோம், விளையாட்டுத் துறையில் நமது இளைஞர்களை ஊக்குவிப்போம் என்று பிரதமர் திரு. நரேந்திர மோடி கூறியுள்ளார்.
அகமதாபாத்தில் உள்ள சம்ஸ்கர்தம்மில் 75 பள்ளிகளைச் சேர்ந்த மாணவர்களுடன் ஒலிம்பிக் பதக்கம் வென்ற விளையாட்டு வீரர் நீரஜ்சோப்ரா சந்திப்பு தொடர்பான தூர்தர்ஷன் செய்தியின் டுவிட்டுக்கு பதிலளித்த பிரதமர்
“இந்த தொடர் டுவிட் உங்களுக்கு மகிழ்ச்சி அளிக்கும்.
உத்வேகத்தைத் தொடர்வோம், விளையாட்டுத் துறையில் நமது இளைஞர்களை ஊக்குவிப்போம்” என்று டுவிட் செய்துள்ளார்
(
மனித வள மேம்பாட்டு அமைச்சகம்
சிறப்பான ஒத்துழைப்பின் மூலம் ஆராய்ச்சியை வலுப்படுத்துதல், புதிய கண்டுபிடிப்பை ஊக்கப்படுத்துதல் குறித்த ஜி20 கருத்தரங்கு அமிர்தசரஸின் கல்சா கல்லூரியில் மார்ச் 15 அன்று நடைபெற்றது
சிறப்பான ஒத்துழைப்பின் மூலம் ஆராய்ச்சியை வலுப்படுத்துதல், புதிய கண்டுபிடிப்பை ஊக்கப்படுத்துதல் குறித்த ஜி20 கருத்தரங்கு அமிர்தசரஸின் கல்சா கல்லூரியில் மார்ச் 15 அன்று நடைபெற்றது. இதனை மத்திய கல்வி அமைச்சகத்தின் கீழ் உள்ள ஐஐடி ரோப்பார் நடத்திவைத்தது. சமமான வளர்ச்சிக்கு நாடுகளுக்கிடையே இணைப்புகளை உருவாக்கும் நோக்கத்தைக் கொண்ட எதிர்காலப் பணி மற்றும் புதிய கண்டுபிடிப்புகள் பற்றி விவாதிக்க ஜி20 கல்விப் பணிக்குழுவைச்சேர்ந்த பிரதிநிதிகள் இதற்கு அழைக்கப்பட்டிருந்தனர்.
கருத்தரங்க பிரதிநிதிகளை வரவேற்று பேசிய ரோப்பார் ஐஐடி இயக்குநர் பேராசிரியர் ராஜீவ் அஹூஜா, உலக அளவில் ஆராய்ச்சி மற்றும் புதிய கண்டுபிடிப்பில் இந்தியா தாமாகவே தலைமைத்துவம் பெறுவதற்கான வாய்ப்பு பற்றி எடுத்துரைத்தார். உயர்க்கல்வித்துறை செயலாளர் திரு கே சஞ்சய் மூர்த்தி உள்ளிட்டோர் இந்த கருத்தரங்கில் கலந்துகொண்டனர்.
தொழில் துறையில் உருவாகி வரும் தொழில் நுட்பங்கள் குறித்த ஆராய்ச்சி 4.0, நீடிக்க வல்ல வளர்ச்சி இலக்குகள் குறித்த ஆராய்ச்சி ஆகிய தலைப்புகளில் கருத்தரங்குகளும், பொது விவாதங்களும் நடைபெற்றன.
கருத்தரங்கின் நிறைவு நிகழ்வில் பஞ்சாப் முதலமைச்சர் திரு பகவந்த் மான் உரையாற்றினார். இதைத்தொடர்ந்து, கலாச்சார நிகழ்ச்சிகளும் நடைபெற்றன. பல்லூடகக் கண்காட்சிக்கும் ஏற்பாடு செய்யப்பட்டுள்ளது. மார்ச் 16,17 ஆகிய தேதிகளில் உள்ளூர் கல்வி நிறுவனங்கள், மாணவர்கள், கல்வியாளர்கள், ஆராய்ச்சியாளர்கள் இதனைப் பார்வையிடலாம்.
பழங்குடியினர் நலத்துறை அமைச்சகம்
ஜார்கண்ட் மாநிலம் ஜாம்ஷெட்பூரில் 2023, அக்டோபர் 07 அன்று ஆதிப் பெருவிழாவைத் திரு அர்ஜுன் முண்டா தொடங்கி வைக்கிறார்
ஜார்கண்ட் மாநிலம் ஜாம்ஷெட்பூரில் அக்டோபர் 7 அன்று தேசிய பழங்குடியினர் திருவிழாவான ஆதிப் பெருவிழாவை மத்திய பழங்குடியினர் நலத்துறை அமைச்சர் திரு அர்ஜூன் முண்டா தொடங்கி வைப்பார். சுதந்திரத்தின் அமிர்தப் பெருவிழாவை நினைவுகூரும் வகையில் 2023 அக்டோபர் 7 முதல் 16 வரை இந்தியப் பழங்குடியினர் கூட்டுறவு சந்தை மேம்பாட்டுக் கூட்டமைப்பு இந்த மெகா நிகழ்வுக்கு ஏற்பாடு செய்துள்ளது. இந்த விழாவில் மத்தியப் பழங்குடியினர் நலத்துறை இணையமைச்சர் திருமதி ரேணுகா சிங் சருதா, திரு பிஷ்வேஸ்வர் டூடு ஆகியோரும் கலந்து கொள்கின்றனர்.
ஆதிப் பெருவிழா என்பது பழங்குடியினர் தொழில்முனைவு, கைவினை, கலாச்சாரம், சமையல், வணிகம், பண்டைய பாரம்பரிய கலை ஆகியவற்றின் உணர்வைக் கொண்டாடும் பழங்குடியினர் நல அமைச்சகத்தின் வருடாந்திர முயற்சியாகும். இது நாடு முழுவதும் உள்ள பழங்குடி மக்களின் வளமான மற்றும் மாறுபட்ட பாரம்பரியத்தை வெளிப்படுத்துவதற்கான ஒரு தளமாக செயல்படுகிறது. 150-க்கும் அதிகமான அரங்குகளைக் கொண்ட இந்த நிகழ்ச்சியில் பழங்குடி மக்களின் கலைகள், கைவினைப் பொருட்கள், இயற்கைப் பொருட்கள் மற்றும் சுவையான உணவு வகைகள் இடம் பெறும். குறிப்பாக பாதிக்கப்படும் பழங்குடி குழுக்கள் மற்றும் வன் தன் கேந்திரா பயனாளிகள் உட்பட சுமார் 336 பழங்குடி கைவினைஞர்கள் மற்றும் கலைஞர்களுக்கு இந்தப் பெருவிழா இடமளிக்கும்.
2023 ஆம் ஆண்டு சர்வதேச சிறுதானிய ஆண்டாக அறிவிக்கப்பட்டுள்ள நிலையில், ஆதிப் பெருவிழாவில் நாடு முழுவதும் உள்ள பழங்குடியினர் விளைவிக்கும் சிறுதானியங்களும் காட்சிப்படுத்தப்படும்.
குடியரசுத் துணைத் தலைவர் செயலகம்
தொற்றுக்கு எதிரான போராட்டத்தில், நாம் ஒன்று சேர்ந்து வாழ்வையும், வாழ்வாதாரத்தையும் பாதுகாப்போம்- குடியரசு துணைத் தலைவர்.
கோவிட்-19 பெருந்தொற்றுக்கு எதிரான போராட்டத்தில், அனைவரும் ஒன்று சேர்ந்து வாழ்வையும், வாழ்வாதாரத்தையும் பாதுகாக்க முன்வர வேண்டும் என்று நாட்டு மக்களுக்கு குடியரசு துணைத் தலைவர் திரு. எம்.வெங்கையா நாயுடு அழைப்பு விடுத்துள்ளார்.
இன்று வெளியிட்டுள்ள முகநூல் பதிவில், குடியரசு துணைத்தலைவர், பெரும்பாலான நாடுகள் பொது முடக்கத்துக்கு முடிவு கட்டி, பொருளாதார நடவடிக்கைளில் கவனம் செலுத்த ஆரம்பித்துள்ளதாகக் கூறியுள்ளார். பொருளாதாரத்துக்கு ஊக்கம் கொடுக்க அரசு தொடர் முயற்சிகளை எடுத்து வருவதாகக் கூறியுள்ள அவர், ஒவ்வொருவரும், விதிமுறைகளைப் பின்பற்றி, தேவையான தடுப்பு முயற்சிகளை எடுத்து, அரசுக்கு ஆதரவு அளிக்க வேண்டும் எனக் கேட்டுக் கொண்டுள்ளார்.
முன்னெப்போதும் கண்டிராத இந்தச் சுகாதார நெருக்கடியிலிருந்து மீள்வதற்கு உரிய போராட்டத்தில் மக்கள் ஒற்றுமையாகப் பங்கேற்க வேண்டும் என்று அழைப்பு விடுத்துள்ள திரு. நாயுடு, ஆன்மீகம் மற்றும், அறிவியல் மீதான நமது நம்பிக்கையில் தான் நம் நாட்டின் வலிமை அமைந்துள்ளது என்று கூறியுள்ளார்.
மக்கள் இந்த நிலையில், பீதியடையாமல், முன்தடுப்பு மற்றும் பாதுகாப்பு முயற்சிகளில் ஈடுபட வேண்டும் என்று அவர் அறிவுரை வழங்கியுள்ளார்.
ஆன்மீக குரு ஶ்ரீ ஶ்ரீ ரவிசங்கர் கூறியதை எடுத்துக்காட்டியுள்ள, குடியரசு துணைத்தலைவர், நமது உண்மையான வாழ்க்கைப் பங்காளி நம் உடல் தான் என்று கூறியுள்ளார். எனவே, சரியான உணவு வகைகளை உண்பதன் மூலமும், உடலைக் கட்டுக்கோப்பாக வைத்திருப்பதற்கான, உடற்பயிற்சிகளைச் செய்வதன் மூலமும் நம் உடல் மீது நாம் அதிக கவனம் செலுத்த வேண்டும் என்று அவர் கூறியுள்ளார். அப்போதுதான், நம் உடல், நோய்களுக்கு எதிரான போராட்டத்தில் நமக்கு ஒத்துழைப்பு தரும் என்று அவர் தெரிவித்துள்ளார்.
‘இப்போதைய கட்டுப்பாடுகள், முடக்கப்பட்ட வாழ்க்கை முறை எப்போது முடிவுக்கு வரும்?, நமது இயல்பான வாழ்க்கைக்கு எப்போது நாம் திரும்புவோம்?’ என்பது போன்ற கேள்விகளுக்கு உறுதியான பதிலை அளிப்பது எளிதான விஷயமாக இருக்காது என்று கூறியுள்ள குடியரசு துணைத்தலைவர், பெருந்தொற்று எப்போது முடிவுக்கு வரும் என்பது தெரியாத நிச்சயமற்ற நிலை, அதன் காரணமாக ஏற்பட்டுள்ள அழுத்தம் ஆகியவற்றுக்கு இடையே, நாம் வாழப் பழகிக் கொள்ள வேண்டும் என்று கூறியுள்ளார்.
பெருநகரங்களில், கொரோனா பாதிப்பு அதிகரித்து வருவது பற்றி குறிப்பிட்டுள்ள குடியரசு துணைத்தலைவர், பாதிக்கப்பட்ட பெரும்பாலோனார் அதை வெற்றி கண்டு குணமடைந்துள்ளதைச் சுட்டிக்காட்டி, பாதிக்கப்பட்டவர்களில், குறைந்த சதவீதம் பேருக்கே மருத்துவ சிகிச்சை தேவைப்படுகிறது என்ற நம்பிக்கை உணர்வையும் வெளியிட்டுள்ளார்.
.
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
தேசிய தடுப்பூசித் திட்டத்தின் கீழ் இந்தியா இதுவரை 189.63 கோடி தடுப்பூசி டோஸ்கள் செலுத்தியுள்ளது.
இந்தியாவில் கொவிட் சிகிச்சை பெறுபவர்களின் எண்ணிக்கை 19,719 கொவிட் சிகிச்சை பெறுபவர்கள் எண்ணிக்கை 0.05 சதவிதமாக உள்ளது.
குணமடைந்தோர் விகிதம் தற்போது 98.74 சதவீதம்
கடந்த 24 மணி நேரத்தில் 3,010 பேர் குணமடைந்துள்ளனர். இதுவரை குணமடைந்தோர் மொத்த எண்ணிக்கை 4,25,47,699 என அதிகரித்துள்ளது.
கடந்த 24 மணி நேரத்தில் 3,275 பேருக்கு புதிதாக தொற்று ஏற்பட்டுள்ளது.
தினசரி பாதிப்பு விகிதம் 0.77 சதவீதம் ஆகும்
வாராந்திர பாதிப்பு விகிதம் 0.78 சதவீதம் ஆகும்
இதுவரை மொத்தம் 83.93 கோடி கொவிட் பரிசோதனைகள் செய்யப்பட்டுள்ளன. கடந்த 24 மணி நேரத்தில் 4,23,430 கொவிட் பரிசோதனைகள் செய்யப்பட்டுள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1822826